เสริมสุขดิ้นแก้สัญญาเป๊ปซี่
&nbsp;
21 ส.ค. 2554

โพสต์ทูเดย์ — “สมชาย” ลั่นไม่คิดซื้อหุ้นเสริมสุขเพิ่ม ที่มีอยู่พอแล้ว วันที่ 15 ธ.ค. นัดประชุมผู้ถือหุ้น เตรียมนำเสนอรายละเอียดขอแก้ไขข้อสัญญากับเป๊ปซี่
ในที่ประชุมวิสามัญผู้ถือหุ้นบริษัท เสริมสุข (SSC) วันที่ 4 ต.ค.ที่ผ่านมา ได้อนุมัติให้บริษัทเจรจาแก้ไขสัญญาระหว่างบริษัทกับเป๊ปซี่ เพื่อให้ได้ราคาและเงื่อนไขที่ดีขึ้น พร้อมจัดทำแผนธุรกิจในอนาคต 
หลังจากนี้ฝ่ายบริหารจัดการของบริษัทเสริมสุขคงจะไปดำเนินการและจะนำรายละเอียดเรื่องผลการเจรจาขอแก้ไขสัญญา รวมถึงแผนธุรกิจของบริษัทในอนาคตนำเสนอต่อที่ประชุมวิสามัญผู้ถือหุ้นที่จะมีขึ้นในวันที่ 15 ธ.ค.นี้ 
นายสมชาย บุลสุข ประธานคณะกรรมการบริหาร บริษัท เสริมสุข เปิดเผยว่า หลังจากนี้คงจะมีการเจรจากับเป๊ปซี่เรื่องรายละเอียดของสัญญาโดยเร็วที่สุด ซึ่งเสริมสุขกับเป๊ปซี่ทำธุรกิจกันมานาน เชื่อว่าแผนที่ออกมาจะเป็นประโยชน์กับทั้งสองฝ่าย 
“เราอยู่ด้วยกันมานานไม่ได้มีปัญหาอะไร เชื่อว่าการพูดคุยกันจะทำให้เรื่องต่างๆ ภายในดีขึ้น คงจะมาดูเงื่อนไขในทุกมุมทั้งราคาและจำนวน” ประธานคณะกรรมการบริหาร เสริมสุข กล่าว
ปัจจุบันนายสมชาย และนายฐิติวุฒิ์ บุลสุข ถือหุ้นในบริษัท เสริมสุข 15.24% และ 5.37% ตามลำดับ หรือรวมกันแล้ว 21% และภายหลังการซื้อหุ้นเพิ่มของกลุ่มบุลสุข ปรากฏว่าราคาหุ้น SSC ขยับตัวเพิ่มขึ้นสูง นายสมชาย กล่าวในประเด็นนี้ว่า ไม่ทราบสาเหตุ ประเมินว่าอาจเป็นผลจากผลประกอบการของบริษัทที่สามารถขยายตัวได้ดี แต่ขณะนี้ไม่มีแนวคิดจะซื้อหุ้นบริษัทเพิ่มเติม